钦定古今图书集成/理学汇编/经籍典/第139卷 > 《汉韩婴诗外传三》 > 《烝民五》
## 钦定古今图书集成/理学汇编/经籍典/第139卷 > 《汉韩婴诗外传三》 > 《烝民五》

宋万与庄公战，获乎庄公。庄公散舍诸宫中，数月然
后归之。反为大夫于宋。宋万与闵公博，妇人皆在侧。
万曰：“甚矣，鲁侯之淑，鲁侯之美也！天下诸侯宜为君
者，惟鲁侯耳。”闵公矜此妇人，妒其言，顾曰：“尔虏，焉知
鲁侯之美恶乎？”宋万怒，搏闵公，绝脰。仇牧闻君弑，趋
而至，遇之于门，手剑而叱之。万臂𢫬仇牧，碎其首齿，
著乎门阖，仇牧可谓不畏强御矣。《诗》曰：“惟仲山甫，柔
亦不茹，刚亦不吐。”